‘แบงก์-โลจิสติกส์’เจอพิษเออีซี
ไทยพาณิชย์ยันสุ่มเสี่ยงถูกซื้อกิจการสูงเกษต-รถยนต์มีโอกาสเติบโต
2 มิ.ย. 2555

ไทยพาณิชย์ยันสุ่มเสี่ยงถูกซื้อกิจการสูงเกษตร-รถยนต์มีโอกาสเติบโต
ไทยพาณิชย์หวั่นเปิดเออีซี แบงก์ขนาดกลางเล็กโลจิสติกส์ ถูกรวมกิจการ 
นางสุทธาภา อมรวิวัฒน์ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ภายหลังจากการเปิดประชาคมอาเซียน (เออีซี) อาจจะเห็นกลุ่มธนาคารพาณิชย์ขนาดกลางและขนาดเล็ก และกลุ่มธุรกิจการขนส่งและโลจิสติกส์ มีความเสี่ยงที่จะถูกซื้อกิจการหรือควบรวมกิจการ 
ที่ผ่านมา มีธนาคารขนาดกลางและขนาดเล็กถูกต่างชาติเข้ามาร่วมลงทุนบ้างแล้ว ส่วนธนาคารพาณิชย์ขนาดใหญ่ก็มีความสามารถที่จะแข่งขันได้ ซึ่งได้ไปเปิดสาขาในกลุ่มประเทศอาเซียน อีกทั้งการใช้บริการด้านผลิตภัณฑ์ทางการเงินไม่แตกต่างกัน 
สำหรับกลุ่มธุรกิจไทยที่มีโอกาสจะเติบโตมากขึ้นหลังเปิดเออีซี คือ ธุรกิจการบริการรักษาพยาบาล ตลาดท่องเที่ยวเชิงสุขภาพ รวมถึงธุรกิจโลจิสติกส์ ซึ่งจะต้องเร่งสร้างเครือข่ายเพื่อลดต้นทุน ส่วนกลุ่มธุรกิจที่ต้องการขยายธุรกิจเนื่องจากมีขนาดใหญ่ขึ้น เช่น กลุ่มค้าปลีก ห้างสรรพสินค้า 
ขณะที่กลุ่มธุรกิจในไทยซึ่งมีโอกาสที่จะขยายการลงทุนไปในอาเซียนได้แก่กลุ่มธุรกิจที่ต้องการค่าจ้างที่ต่ำ เช่น ธุรกิจการเกษตร โดยมีภาคเอกชนหลายแห่งออกไปลงทุนประเทศเพื่อนบ้านที่ทำคอนแทรกต์ฟาร์มมิง เช่น ปลูกอ้อย ปาล์มน้ำมัน และกลุ่มที่ต้องการขยายตลาด และไปลงทุนในต่างประเทศ เช่น กลุ่มยานยนต์ ชิ้นส่วนอิเล็กทรอนิกส์ และชิ้นส่วนยานยนต์
นางสุทธาภา กล่าวว่า ภาคธุรกิจที่สามารถออกไปลงทุนในเออีซีได้ทันทีคือ ภาคการเกษตร ธุรกิจบริการด้านพยาบาล ขณะที่กลุ่มธุรกิจไทยที่พร้อม แต่ยังไม่คุ้มค่าที่จะไปลงทุนก่อนที่จะเปิดเออีซีคือ ห้างสรรพสินค้า ธุรกิจอาหาร เพราะต้องสร้างแบรนด์ให้เป็นที่ยอมรับก่อน และกลุ่มสุดท้ายคือต้องรอดูว่าจะคุ้มค่าการลงทุนหรือไม่ 
นายสาธิต รังคสิริ อธิบดีกรมสรรพากร เปิดเผยว่า สรรพากรกำลังประสานความร่วมมือกับธนาคารแห่งประเทศไทย (ธปท.) เพื่อติดตามความเคลื่อนไหวของเงินทุนเข้า เงินทุนไหลออก และได้ปรับปรุงกฎหมายภาษีเพื่อยกเว้นภาษีเงินได้บุคคลธรรมดาให้แก่ผู้อยู่ในประเทศไทย สำหรับกำไรจากการซื้อขายหุ้นในตลาดหลักทรัพย์ผ่านกระดานเชื่อมโยงอาเซียน หรืออาเซียน ลิงก์เกจ และการให้สิทธิผู้ที่ลงทุนในดูอัล ลิสเตต คอมปานี สามารถเลือกเสียภาษีหัก ณ ที่จ่ายจากเงินปันผลในอัตรา 10% ได้ โดยไม่ต้องนำไปคำนวณภาษีปลายปี 
นอกจากนี้ กรมสรรพากรยังได้แก้ไขหลักเกณฑ์การยกเว้นภาษีเงินได้นิติบุคคลสำหรับเงินปันผลที่บริษัทไทยได้รับจากการลงทุนในต่างประ เทศให้ได้รับสิทธิง่ายขึ้นอีกด้วย